潘氏家廟

潘氏家廟，堂號松福，喺廣州河南龍慶北約，係清朝十三行同孚行行商潘正煒起嘅，建築坐北向南，係潘、盧、伍、葉四大行商家族之中現存規模最大嘅古建築。2011年，成為海珠區第一批文物保護單位。2015年8月，升格做市級文物保護單位。

歷史 
喺1776年到起潘氏家廟之前，能敬堂一直係潘家拜祭祖先嘅場所。

1826年，同孚行行商潘正煒喺龍溪南首約起潘氏家廟同大院，潘氏家廟取代咗潘家祠，成為潘氏家族祭祀先人同舉行家族慶典嘅中心。

後嚟家道衰落，家廟嘅大院左側變賣出去，而家成咗三十三中嘅一部分，剩低家廟主體同其它殘餘部份，裡邊重有潘氏後人居住。

建築 
潘氏家廟佔地約莫3000平方米，係一座坐北朝南、磚瓦木石結構嘅古建築，裡邊嘅大院原本闊30米、深80米。佢嘅廳房間隔組合複雜。喺龍慶北嘅門牆正面係青磚石腳，門口由腳門、趟櫳同紅木大門組成。喺正門後邊、二廳前邊曾經掛住塊匾，寫住「潘松福堂」四隻大字。

成座家廟三開五進，中軸有好多間廳堂，由前到後依次係頭廳、二廳、祠廳、老太太廳、神廳，廳同廳之間都用天井間開。廳堂两側嘅廂房基本對稱，用嚟做書房、寢室或樓梯間。家廟嘅建築用料同裝飾陳設都好講究，採用中式結構、西式吊頂，粗巨柱，雕花門楣，牆上窗有一式嵌住刻花玻璃嘅滿洲窗，廳堂裡邊擺嘅係名家手筆同酸枝紅木家私。

近嚟 
2007年4月，第三次全國文物普查工作開展，潘氏家廟被登記做「不可移動文物」。

2011年6月13號，潘氏家廟同土華村嘅梁氏大宗祠、大塘村嘅李雍别墅、崙頭村嘅黎氏宗祠、崙頭社稷之神祭壇、沙溪村嘅三聖宮、康帥府一齊列為海珠區第一批文物保護單位。

2011年12月1號，門口掛「廣州市海珠區文物保護單位」牌。

2014年12月23號，海珠區副區長方錦群、區政協副主席黃信儀同區政協代表嚟潘家大院調查保護利用工作，視察咗潘氏家廟同周邊環境，重喺街坊會所召開工作座談會，收睇潘家大院保護規劃影片。

2015年8月，被列入第八批廣州市文物保護單位名單。

攷 

海珠區文物保護單位
潘